เก็บตกการเงิน
เปิดให้เสียภาษีแบบภาษาอังกฤษแก่ชาวต่างชาติ
20 ม.ค. 2555

เปิดให้เสียภาษีแบบภาษาอังกฤษแก่ชาวต่างชาติ
นายสาธิต รังคสิริ อธิบดีกรมสรรพากร เปิดเผยว่า ขณะนี้กรมสรรพากร ได้จัดทำคำอธิบายการกรอกแบบแสดงรายการภาษีเงินได้บุคคลธรรมดาเป็นภาษาอังกฤษ เพื่ออำนวยความสะดวกให้แก่ผู้ประกอบการและผู้เสียภาษีชาวต่างชาติที่ทำงานในไทย ได้เกิดความเข้าใจและนำไปใช้ได้อย่างถูกต้องต่อไป เพื่อรองรับการเข้าสู่ประชาคมเศรษฐกิจอาเซียน (เออีซี) ในปี 2558 คาดว่าจะมีผู้เสียภาษีชาวต่างชาติเข้ามาทำงานในไทยมากขึ้น อนาคตจะทำคำอธิบายการกรอกแบบแสดงรายการเป็นภาษาอื่น เช่น ภาษาญี่ปุ่น ภาษาจีน เป็นต้น นอกจากนี้ กรมได้อำนวยความสะดวกให้ผู้เสียภาษีเงินได้บุคคลธรรมดา ด้วยการร่วมมือกับธนาคารไทยพาณิชย์ ธนาคารกสิกรไทย เปิดโอกาสให้ใช้บัตรเครดิตในการชำระภาษีเงินได้บุคคลธรรมดา โดยธนาคารไม่คิดค่าธรรมเนียมการใช้บัตรเครดิต ซึ่งจะช่วยให้ผู้เสียภาษีมีสภาพคล่องในการประกอบกิจการมากขึ้น
ทีเอ็มบีเปิด ‘ไฟ ฟ้า’ แห่งใหม่ 
ธนาคารทหารไทย เปิดโครงการ “ไฟ ฟ้า” แห่งที่ 2 ศูนย์เรียนรู้สำหรับเยาวชน อายุ 1219 ปี ที่อาศัยอยู่ในบริเวณประชาอุทิศ ซึ่งมีกว่าพันครัวเรือนใน 45 ชุมชน โดยมุ่งหวังให้เยาวชนได้เรียนรู้ทักษะการใช้ชีวิตและค้นพบศักยภาพในตัวเองผ่านกิจกรรมเชิงศิลปะต่างๆ อาทิ ศิลปะ งานออกแบบอุตสาหกรรม (Industrial Design) ศิลปะป้องกันตัว ดนตรี ร้องเพลง และเต้นรำ จากอาสาสมัครทีเอ็มบี ศิลปินและผู้ที่มีความรู้ ความชำนาญจากวงการต่างๆ ที่มาเป็นครูอาสาให้กับน้องๆ โดยไม่เสียค่าใช้จ่ายใดๆ เพื่อจุดพลังสร้างสรรค์ให้เยาวชนได้นำความรู้ ความสามารถออกมาใช้ในทางที่เหมาะสม และเป็นแรงบันดาลใจในการ Make THE Difference เพื่อชีวิตที่ดีขึ้นอย่างยั่งยืนต่อไป โดย “ไฟ ฟ้า” ประชาอุทิศนี้ ได้ สตีเฟน พิมบลีย์ สถาปนิกชื่อดังชาวอังกฤษมาช่วยออกแบบ ซึ่งเสน่ห์ของงานดีไซน์ของที่นี่ อยู่ที่ความคิดสร้างสรรค์ที่ได้มาจากการทำเวิร์กช็อปกับเด็กๆ ที่ “ไฟ ฟ้า” ประดิพัทธ์ ทำให้ตึกแห่งนี้เป็นของเด็กๆ “ไฟ ฟ้า” อย่างแท้จริง